
A kineziológia, mint a 4-7 éves gyermekek német nyelvi kompetenciafejlesztésének kiegészítő módszere

A dolgozatban a kineziológia mint kiegészítő módszer hatását vizsgálom a német nyelvi kompetenciák elsajátításában a 4-7 éves gyerekek körében. A kutatást a pécsi Koch Valéria Óvodában végeztem 2012. szeptember 3. és november 16. között.
A kineziológia egyrészt a két agyféltek integrálásával az agy teljes potenciálját szabadítja fel és így megkönnyíti az új információ elsajátítását, másrészt feloldja a testben blokként jelenlevő stresszt és felszabadítja a test energiarendszerét. A magyarországi iskolákban már igen elterjedt a kineziológia használata, míg az óvodákban még kevésbé, főleg ami az idegen nyelv elsajátítását illeti. Azért is választottam ezt a témát mivel Magyarországon még nem tudok ilyen irányultságú használatáról az óvodában. A dolgozat célja, hogy áttekintést adjon a kineziológia és annak Brain Gym ágának módszeréről, a mozgás nyelvelsajátításban való szerepéről, a kineziológia kreatív és játékos megvalósítási módjairól az óvodában, melyek arra sarkallják a gyerekeket, hogy maguk is bármikor végezzék ezeket a gyakorlatokat, mely a különböző kompetenciákat fejleszti, így a nyelvelsajátításhoz szükségeseket is.
Feltételezésem szerint a kineziológia megkönnyíti a 4-7 éves gyerekek nyelvelsajátítását és fejleszti nyelvi kompetenciájukat. Hogy feltételezésemet igazoljam, cél és kontrollcsoportban vizsgáltam a csoportomban levő 4-7 éves gyerekeket, hogy megállapítsam, mennyire van hatással a kineziológia német nyelvi fejlődésükre és hogy valóban elősegíti-e a német nyelv elsajátítását. A fő kutatási módszerem a megfigyelés, mivel így sokkal több valós információhoz jutok mintha csupán kérdőívre, feladatlapra támaszkodnék, amit szintén felhasználtam kutatásomban.
A 2,5 hónapos kutatás végén, arra a következtetésre jutottam, hogy azoknál a gyerekeknél, akik rendszeresen használták a Brain Gym gyakorlatokat valóban valamennyivel nagyobb változás volt megfigyelhető magukhoz képest mind viselkedésben, mind nyelvhasználatban mint azoknál, akik nem gyakorolták a kineziológiát. A kineziológia tehát valóban hatásos kiegészítő módszernek bizonyult, mely elősegíti a nyelvi kompetenciák fejlődését a 4-7 éves gyerekek körében.





